Γνωμοδότηση της Επιτροπής των Περιφερειών με θέμα "Πρόταση οδηγίας του Συμβουλίου σχετικά με τη θέσπιση κοινοτικών μέτρων για την καταπολέμηση της κλασικής πανώλης των χοίρων"

(2001/C 148/06)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση οδηγίας του Συμβουλίου σχετικά με τη θέσπιση κοινοτικών μέτρων για την καταπολέμηση της κλασικής πανώλης των χοίρων (COM(2000) 462 τελικό - CNS 2000/0214)·

έχοντας υπόψη την απόφαση του Συμβουλίου της 2ας Οκτωβρίου 2000, να ζητήσει με βάση το άρθρο 265 παράγραφος 1 της Συνθήκης ΕΚ τη γνωμοδότηση της ΕΤΠ σχετικά με το θέμα αυτό·

έχοντας υπόψη την απόφαση του Προέδρου της με ημερομηνία 23 Οκτωβρίου 2000, να αναθέσει την επεξεργασία της σχετικής γνωμοδότησης στην επιτροπή 2 "Γεωργία, ανάπτυξη της υπαίθρου, αλιεία"·

έχοντας υπόψη την οδηγία 80/217/ΕΟΚ του Συμβουλίου της 22ας Ιανουαρίου 1980, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων·

έχοντας υπόψη το σχέδιο γνωμοδότησης που υιοθέτησε η επιτροπή 2 στις 16 Ιανουαρίου 2000 (CdR 377/2000 rev. 1) - Εισηγητής ο κ. Eveslage, (Δήμαρχος του Δήμου Barssel, Αντιπρόεδρος της Ένωσης Δήμων και Κοινοτήτων της Γερμανίας D/PPE)·

υιοθέτησε ομόφωνα κατά τη 37η σύνοδο ολομέλειας στις 14 και 15 Φεβρουαρίου 2001 (συνεδρίαση της 14ης Φεβρουαρίου) την ακόλουθη γνωμοδότηση.

Η Επιτροπή των Περιφερειών

1. Επιδοκιμάζει τις προσπάθειες της Ευρωπαϊκής Επιτροπής να ενισχύσει τα μέτρα για την καταπολέμηση της κλασικής πανώλης των χοίρων στη επικράτεια της Κοινότητας μέσω της έκδοσης οδηγίας·

2. Παρατηρεί σχετικά με το άρθρο 2 σημείο γ) του σχεδίου οδηγίας ότι ο όρος "εκμετάλλευση" δεν προσδιορίζει σαφώς ποια μέρη των κτιρίων και των εκτάσεων της γεωργικής εκμετάλλευσης καλύπτονται από τον όρο αυτό και προτείνει να διευκρινιστεί ο όρος "εκμετάλλευση" κατά τέτοιο τρόπο ώστε να συμπεριλαμβάνει όλες τις τοποθεσίες στις οποίες εκτρέφονται δίχηλα ζώα συμπεριλαμβανομένων των σχετικών βοηθητικών κτιρίων καθώς και ολόκληρη την έκταση της εκμετάλλευσης·

3. Σχετικά με το άρθρο 1 σημείο ιγ) παρατηρεί ότι ο όρος "κάτοχος" αποτελεί νομικό όρο και ότι γι' αυτό θα πρέπει να αντικατασταθεί στο άρθρο αυτό από τον όρο "χοιροτρόφος"·

4. Σχετικά με το άρθρο 2 σημείο κα) τονίζει ότι η περιοχή με "υψηλή συγκέντρωση χοίρων" δεν πρέπει να ταυτίζεται με κάθε γεωγραφική περιοχή ακτίνας 10 χιλ. γύρω από την εκμετάλλευση, αλλά καλύτερα να ορίζεται με βάση τις πραγματικές διαστάσεις της συγκέντρωσης χοίρων στις εκάστοτε απαγορευμένες περιοχές, στις περιοχές που βρίσκονται υπό επιτήρηση και στις προστατευόμενες ζώνες·

5. Ασκεί κριτική σχετικά με το άρθρο 5 εδάφιο 1 σημείο β) καθώς επίσης και το άρθρο 7 εδάφιο 2 του σχεδίου οδηγίας, στα οποία ο όρος "επαρκής αριθμός δειγμάτων" διατυπώνεται με υπερβολικά γενικό τρόπο και δημιουργεί ανασφάλεια ως προς τον προγραμματισμό και, συνεπώς, προτείνει να καθορίζεται ο αριθμός δειγμάτων βάσει ενός κώδικα προσαρμοσμένου στο μέγεθος των εκμεταλλεύσεων·

6. Παρατηρεί σχετικά με το άρθρο 4 σημείο 2 εδάφιο στ) και ζ) ότι η απαίτηση έγγραφης άδειας της αρμόδιας αρχής για κάθε μετακίνηση ατόμων και οχημάτων από και προς την εκμετάλλευση μπορεί να προκαλέσει δυσανάλογα υψηλό διοικητικό και οικονομικό κόστος σε σχέση με το αναμενόμενο όφελος, και προτείνει γι' αυτό να εξετασθεί η δυνατότητα, ύστερα από εκτίμηση των περιφερειακών και τοπικών αρχών, να εγγράφονται τα ενδιαφερόμενα άτομα και οχήματα σε ειδικό βιβλίο·

7. Σχετικά με το άρθρο 7 σημείο 3 και σε συνάρτηση με το παράρτημα 5 του σχεδίου οδηγίας επισημαίνει ότι πρέπει να διευκρινισθεί το γεγονός ότι δεν πρόκειται για υποχρεωτικές και δεσμευτικές προδιαγραφές, αλλά ότι οι αρμόδιες περιφερειακές και τοπικές αρχές μπορούν να εφαρμόζουν τις προδιαγραφές με ελαστικό τρόπο, ανάλογα με την εκάστοτε περίπτωση, σύμφωνα με την αρχή της επικουρικότητας, καθώς και με στόχο την αποτελεσματική καταπολέμηση της πανώλης των χοίρων·

8. Επισημαίνει ότι τα μέτρα που εφαρμόζονται σύμφωνα με το άρθρο 10 του σχεδίου οδηγίας στο εξωτερικό της οριοθετημένης προστατευτικής ζώνης είναι υπερβολικά εκτενή και προτείνει γι' αυτό να συμπληρωθούν με τη γενική δέσμευση της Επιτροπής να εφαρμόζει πρόγραμμα αγοράς σε περίπτωση που η διάρκεια της απαγόρευσης της κυκλοφορίας υπερβαίνει τις 42 ημέρες·

9. Προτείνει να μεριμνήσουν τα κράτη μέλη ώστε να διασφαλιστεί στις περιφέρειες με υψηλή συγκέντρωση χοίρων ή/και αγριόχοιρων η θέσπιση ειδικών μέτρων ελέγχου και επιτήρησης, με στόχο την έγκαιρη αναγνώριση των κινδύνων εμφάνισης της κλασικής πανώλης των χοίρων·

Πρέπει να εξεταστεί κατά πόσο το κόστος που συνεπάγονται τα μέτρα αυτά θα μπορούσε να καταλογιστεί στους χοιροτρόφους ή στους κατόχους αδείας κυνηγίου·

10. Επιδοκιμάζει με έμφαση το γεγονός ότι στο άρθρο 15 του σχεδίου καθίσταται δυνατή η καταπολέμηση αυτής της ασθένειας σε αγριόχοιρους μέσω του εμβολιασμού, με στόχο την αποφυγή της εξάπλωσης της κλασικής πανώλης των χοίρων·

11. Επιδοκιμάζει το γεγονός ότι, όσον αφορά τη δυνατότητα εφαρμογής επείγοντος εμβολιασμού που θεσπίζεται στο άρθρο 19 σημείο 4 του σχεδίου οδηγίας, οι αρμόδιες εθνικές περιφερειακές και τοπικές αρχές θα μπορούν στο μέλλον να αποφασίζουν αν πρέπει να πραγματοποιηθεί επείγων εμβολιασμός, δεδομένου ότι γνωρίζουν καλύτερα την κατάσταση στην περιοχή τους καθώς και τις συνθήκες υπό τις οποίες εξαπλώθηκε η νόσος·

12. Εφόσον διατίθεται ιχνηθετικό εμβόλιο σε περιφέρειες με υψηλή συγκέντρωση ζώων, προτείνει ως πρόσθετο μέτρο για την καταπολέμηση της ΚΠΧ έναν χωροχρονικά περιορισμένο δακτυλιοειδή εμβολιασμό των ζώων·

13. Παρατηρεί σχετικά με το άρθρο 19 σημείο 4 ότι το νωπό κρέας εμβολιασμένων ζώων μάλλον δύσκολα μπορεί να διατεθεί στην αγορά και καλεί γι' αυτό την Ευρωπαϊκή Επιτροπή να προβλέψει δεσμευτικό πρόγραμμα αγοράς για τους χοίρους αυτούς και τα προϊόντά τους·

14. Συνιστά να εξασφαλιστεί στις ενταξιακές διαπραγματεύσεις ότι οι υποψήφιες χώρες της Κεντρικής και της Ανατολικής Ευρώπης θα συμμετάσχουν στην εφαρμογή της κοινοτικής νομοθεσίας για τις επιδημίες, στα πλαίσια της προσπάθειας για τη καταπολέμηση της ΚΠΧ·

15. Καλεί την Ευρωπαϊκή Επιτροπή να επανεξετάσει τις παλαιότερες οδηγίες 89/662/ΕΟΚ και 90/425/ΕΟΚ και να τις προσαρμόσει ανάλογα, υπό το φως του προαναφερθέντος σχεδίου οδηγίας.

Βρυξέλλες, 14 Φεβρουαρίου 2001.

Ο Πρόεδρος

της Επιτροπής των Περιφερειών

Jos Chabert